קזחסטן במשחקים האולימפיים

**[[קזחסטן]]** השתתפה לראשונה ב**[[המשחקים האולימפיים|משחקים האולימפיים]]** באולימפיאדת לילהאמר (1994), ובמשחקי הקיץ השתתפה לראשונה באולימפיאדת אטלנטה (1996). עד אז, התחרו הספורטאים הקזחים במסגרת המשלחת הסובייטית, ובמשחקים שנערכו ב-1992 השתתפו, לצד ספורטאים מ-11 מדינות נוספות שהרכיבו בעבר את ברית המועצות, במשלחת מאוחדת (Unified Team).

באולימפיאדות הקיץ בהן השתתפו, צברו הספורטאים הקזחסטנים 78 מדליות, מהן 15 מדליות זהב. הענפים הבולטים ביותר הם אגרוף (26 מדליות, מהן 7 מדליות זהב), הרמת משקולות (11 מדליות, בהן מדליית זהב אחת) והיאבקות (18 מדליות, בהן מדליית זהב אחת).

באולימפיאדות החורף צברו הספורטאים הקזחסטנים 9 מדליות, בהן שתי מדליות זהב. בארבע מדליות זכה גולש הסקי למרחקים ולדימיר סמירנוב, באולימפיאדת לילהאמר ובאולימפיאדת נאגנו (1998).

קזחסטן לא אירחה מעולם את המשחקים האולימפיים. אלמאטי הגישה את מועמדותה לאירוח משחקי החורף של 2022, אך הפסידה לבייג'ינג.

## היסטוריה
הופעת הבכורה של קזחסטן כמדינה עצמאית במשחקי הקיץ הייתה באולימפיאדת אטלנטה. 96 ספורטאים ייצגו את קזחסטן במשחקים, והם זכו ב-11 מדליות, מהן 3 מדליות זהב. ארבע מהמדליות הושגו באגרוף. ואסילי ז'ירוב זכה במדליית זהב, בולאט ז'ומדילוב זכה במדליית כסף, ובולאט נייזימבטוב וירמחאן איבראימוב זכו במדליות ארד. המתאבק יורי מלניצ'נקו זכה במדליית זהב, ומאולן ממירוב זכה במדליית ארד. במדליית הזהב השלישית זכה אלכסנדר פריגין, בקרב חמש מודרני. הקלע סרגיי בליאייב זכה בשתי מדליות כסף, בירי בשכיבה ובירי בשלושה מצבים, וקלע נוסף, ולדימיר ווחמיאנין, זכה במדליית ארד בירי באקדח אש מהירה. מרים המשקולות אנטולי חרפאטי, שבאולימיפיאדת סיאול (1988) זכה במדליית זהב לזכות ברית המועצות, זכה במדליית כסף.

מספר הספורטאים ששלחה קזחסטן לאולימפיאדת סידני (2000) עלה ל-130, בעיקר משום ששלחה גם את שתי נבחרות הכדורמים שלה. עם זאת, יבול המדליות ירד לשבע, מהן 3 מדליות זהב. גם הפעם זכו המתאגרפים בארבע מדליות. ירמחאן איבראימוב שיפר את הישגו מאטלנטה וזכה במדליית זהב, ובמדליית זהב נוספת זכה בקזאט סטרחנוב. בולאט ז'ומדילוב זכה במדליית כסף שנייה ברציפות, וגם מוכתרחאן דילדבקוב זכה במדליית כסף. במדליית הזהב השלישית זכתה האתלטית אולגה שישיגינה, בריצת 100 מטר משוכות, והיא הייתה לאישה הראשונה שזוכה במדליה אולימפית לזכות קזחסטן. רוכב האופניים אלכסנדר וינוקורוב זכה במדליית כסף במרוץ אופני כביש, והישג דומה רשם המתאבק אסלאם באירמוקוב. נבחרת הגברים בכדורמים סיימה במקום התשיעי מתוך שתים עשרה נבחרות, ואילו נבחרת הנשים סיימה במקום השישי והאחרון, לאחר שהפסידה בכל משחקיה.

באולימפיאדת אתונה (2004) השתתפו 114 ספורטאים קזחסטנים, שזכו ב-8 מדליות, בהן מדליית זהב אחת בלבד, בה זכה המתאגרף בחטיאר ארטייב. מתאגרף נוסף, גנאדי גולובקין, זכה במדליית כסף, וסריק ילאואוב זכה במדליית ארד. שני מתאבקים זכו במדליות כסף, גנאדי ללייב וגאורגי צורצומייה, ומתאבק שלישי, מחיטאר מנוקיאן, זכה במדליית ארד. מרים המשקולות סרגיי פילימונוב זכה במדליית כסף, ודמיטרי קרפוב זכה במדליית ארד בקרב עשר. נבחרת הגברים בכדורמים הסתפקה הפעם במקום האחד עשר, ונבחרת הנשים סיימה שוב במקום האחרון.

לאולימפיאדת בייג'ינג (2008) שלחה קזחסטן את המשלחת הגדולה בתולדותיה. היא כללה 132 ספורטאים, שזכו ב-8 מדליות, מהן שתי מדליות זהב. מרימת המשקולות אלה וזיניה זכתה במדליית זהב במדליית הזהב השנייה זכה המתאגרף באחיט סרסקבייב. ירקבולאן שינאלייב זכה במדליית ארד. מרים המשקולות איליה אילין זכה במדליית זהב אך זו נשללה ממנו בשל אימרוץ, וכך גם המדליות בהן זכו מרימות המשקולות אירינה נקרסובה ומריה גרבובצקאיה. חמישה מתאבקים קזחים זכו במדליות בבייג'ינג: טאימורז טיגייב זכה במדליית כסף, אז זו נשללה ממנו ב-2016 בשל הרשעה באמרוץ, ומאריד מוטלימוב, נורבאקיט טנגיזבייב, אסט ממבטוב וילנה שליגינה זכו במדליות ארד. הג'ודוקא אסחאט ז'יטקייב זכה במדליית כסף, הראשונה בענף זה, וארמן צ'ילמנוב היה הראשון לזכות במדליה אולימפית בענף הטאקוונדו, מדליית ארד. הקרב בו זכה במדליית הארד נודע בשל תקרית בלתי ספורטיבית שאירעה בו: יריבו של צ'ילמנוב, הקובני אנחל מטוס בעט בראשו של השופט, לאחר שזה פסק על הפסד טכני לחובתו של מטוס, משום שלא שב לזירה בזמן לאחר שנפצע במהלך הקרב. בענפי הספורט הקבוצתי נטלו חלק נבחרות הנשים בכדורעף ובכדוריד, והן סיימו במקומות התשיעי והעשירי, בהתאמה.

[ממוזער|האתלטית [אולגה ריפקובה, שזכתה במדליית זהב בקפיצה משולשת באולימפיאדת לונדון]]
אולימפיאדת לונדון (2012) 115 ספורטאים השתתפו במשלחת, והם זכו ב-10 מדליות, בהן 3 מדליות זהב. בהרמת משקולות נשללו ב-2016 מהספורטאים הקזחים כל ארבע מדליות הזהב בהן זכו בשל אימרוץ: מהנשים זולפיה צ'ינשנלו, מאייה מאנזה וסווטלנה פודובדובה ומהגבר איליה אילין. מרימת המשקולות הרביעית, אנה נורמוחמטובה זכתה במדליית ארד. ארבעה מתאגרפים קזחסטנים זכו במדליות: סריק סאפייב זכה במדליית זהב, אדילבק ניאזימבטוב זכה במדליית כסף, ואיוואן דיצ'קו ומרינה וולנובה זכו במדליות ארד. רוכב האופניים הוותיק אלכסנדר וינוקורוב בן ה-39 זכה במדליית זהב במרוץ אופני כביש, 12 שנים לאחר שזכה במדליית כסף, ואולגה ריפקובה זכתה במדליית זהב בקפיצה משולשת. בהיאבקות זכו 4 קזחים במדליות ארד: אקז'ורק טנטרוב, דניאל גדז'ייב, גוזל מניורובה ואנה נורמוקמבטובה.

### אולימפיאדת ריו דה ז'ניירו (2016)
ממוזער|המתאגרף איוואן דיצ'קו, שזכה במדליות ארד בלונדון ובריו, עם המדליה בה זכה בריו
באולימפיאדת ריו דה ז'ניירו (2016) עלה מספר המדליות בהן זכו הקזחים לשיא חדש - 18 מדליות מהן 3 מדליות זהב.

מרימי המשקולות הקזחים השיגו מכסה של 10 מקומות להשתתפות במשחקים, ואולם כחודש לפני תחילתם הודיעה הפדרציה הבינלאומית להרמת משקולות על הפחתת המכסה לשמונה מקומות, בשל ריבוי מקרים של שימוש בחומרים אסורים בקרב מרימי המשקולות במדינה. כל שמונה מרימי המשקולות הקזחים שהשתתפו במשחקים דורגו בין חמשת הראשונים בקטגוריות המשקל שלהם, ושישה מהם אף זכו במדליות. ניז'אט רחימוב זכה במדליית זהב, ז'אזירה ז'פארקול זכתה במדליית כסף, וארבעה קזחים נוספים זכו במדליות ארד: פרחאד חארקי, דניס אולנוב, אלכסנדר זאיצ'יקוב וקרינה גוריצ'בה. ארלי צ'ונטיי סיים במקום הרביעי, ומרגריטה יליסייבה סיימה במקום החמישי.

המתאגרף דנייאר ילאוסינוב זכה במדליית זהב, אדילבק ניאזימבטוב זכה במדליית כסף שנייה ברציפות, ואסילי לוויט זכה אף הוא במדליית כסף. איוואן דיצ'קו זכה במדליית ארד שנייה ברציפות וגם דריגה שקימובה זכתה במדליית ארד. בירז'אן ז'קיפוב וז'אינה שקרבקובה הודחו ברבע הגמר. השחיין דמיטרי בלנדין ניצח במשחה ל-200 מטר חזה והיה לאלוף האולימפי הקזחי הראשון בשחייה. הוא גם סיים במקום השמיני במשחה ל-100 מטר חזה.

בהיאבקות הושגו כל שלוש המדליות בידי נשים. גוזל מניורובה זכתה במדליית כסף, ויקטרינה לריונובה ואלמירה סיזדיקובה זכו במדליות ארד. ז'ולדיז' אשימובה סיימה במקום החמישי, ואצל הגברים סיים גלימז'אן אוסרבייב במקום החמישי, אלמאט קביספייב סיים במקום השביעי ומאמד איברגימוב סיים שמיני. בג'ודו, זכה ילדוס סמטוב במדליית כסף, וגלבדרחין אוטגונצצג זכה במדליית ארד. במדליית ארד נוספת זכתה אולגה ריפקובה, שאיבדה את תוארה בקפיצה משולשת. הקיאקיסטיות אירינה פודויניקובה ונטליה סרגייבה סיימו במקום השביעי במקצה הזוגות ל-500 מטר, ואינה קלינובה סיימה שמינית במקצה היחידות. רוכב האופניים אנדריי זייץ סיים שמיני במרוץ אופני כביש.

באולימפיאדת טוקיו (2020) הקזחים זכו בשמונה מדליות ארד, זו האולימפיאה הראשונה בה קזחסטן לא זכתה בזהב. באגרוף, זכו הקזחים בשתי מדליות ארד, סאקן ביבוסינוב במשקל הקל ביותר וקאמשיבק קונקבאייב במשקל הכבד ביותר. בג'ודו, ילדוס סמטוב זכה מדליית ארד. בקארטה דארחן אסאדילוב וסופיה ברולצבה זכו במדליית ארד. בהרמת משקולות איגור סון וזולפיה צ'ינשאנלו זכו במדליית הארד. בהיאבקות, נוריסלאם סנאייב זכה בארד, דאולט נייזבקוב ודניאר קייסאנוב הפסידו את הקרב על הארד וסיימו במקום חמישי.
בטניס, ילנה ריבאקינה סיימה במקום רביעי לאחר שהפסידה בקרב על הארד לאלינה סביטולינה האוקראינית. באופני כביש, אלכסיי לוצנקו סיים במקום 21 במרוץ הכביש ובמקום 32 במקוץ נגד השעון.

באולימפיאדת פריז (2024) הספורטאים הקזחים זכו במדליית זהב שלוש מדליות כסף ושלוש מדליות ארד. ילדוס סמטוב, שזכה בכסף וארד בשתי האולימפיאדות הקודמות, זכה בזהב הראשון בהיסטוריה של קזחסטן בג'ודו, גוזמן קירגיזבייב זכה בארד ואביבה אבוז'אקינובה סיימה חמישית. באגרוף, נורבק אוראלביי זכה במדליית כסף ואחיו התאום הגיע לרבע הגמר, נאזים קזאיביי זכתה בארד. נרימאן קורבאנוב זכה במדליית כסף, המדליה האולימפית הראשונה אי פעם של קזחסטן בענף התעמלות המכשירים מאז הפכה למדינה עצמאית. אלכסנדרה לה ואיסלאם סאטפייב זכו ביחד במדליית הארד ברובה אוויר ל-10 מטרים לקבוצות מעורבות. דמיו ז'אדרייב זכה במדליית הכסף בהיאבקות בסגנון יווני-רומי (במשקל עד 77 ק"ג).

## אולימפיאדות החורף
[ממוזער|המחליק האמנותית [דניס טן, שזכה במדליית ארד בסוצ'י]]
אולימפיאדת החורף הראשונה בה השתתפה קזחסטן הייתה גם המוצלחת בתולדותיה. גולש הסקי למרחקים ולדימיר סמירנוב זכה במדליית זהב במירוץ ל-50 ק"מ ובמדליות כסף במירוץ ל-10 ק"מ ובמירוץ המרדף ל-15 ק"מ. המחליקה המהירה לודמילה פרוקשבה הייתה קרובה אף היא למדליה, במירוץ ל-3,000 מטר, בו סיימה במקום הרביעי. במירוץ ל-5,000 מטר סיימה במקום השישי.

באולימפיאדת נאגנו (1998) הסתפק סמירנוב במדליית ארד במירוץ המרדף ל-15 ק"מ, וכן סיים במקום הרביעי במירוץ ל-50 ק"מ ובמקום השמיני במירוץ ל-10 ק"מ. פרוקשבה זכתה אף היא במדליית ארד, במירוץ ל-5,000 מטר, ובמירוץ ל-3,000 מטר סיימה במקום השביעי. נבחרת ההוקי קרח הודחה בשלב רבע הגמר בידי נבחרת קנדה.

בשתי האולימפיאדות הבאות לא זכה אף ספורטאי קזחסטני במדליה. באולימפיאדת סולט לייק סיטי (2002) סיימה נבחרת ההוקי קרח במקום השביעי, ובאולימפיאדת טורינו (2006) הגיעו להישג השיא גולשי הסקי למרחקים ניקולאי צ'בוטקו ויבגני קושבוי, שסיימו במקום השישי במירוץ הספרינט לזוגות.

באולימפיאדת ונקובר (2010) זכתה הביאתלטית ילנה חרוסטלבה במדליית הכסף במקצה ל-15 ק"מ, וכן סיימה במקום החמישי במירוץ הספרינט. גולש הסקי למרחקים אלכסיי פולטרנין סיים במקום החמישי במירוץ הספרינט, והיגע להישג דומה עם בן זוגו ניקולאי צ'בוטקו במקצה הזוגות.

באולימפיאדת סוצ'י (2014) זכה המחליק האמנותי דניס טן במדליית ארד. דמיטרי רייהרד סיים במקום החמישי בסקי חופשי, ונבחרת השליחים במרוץ ל-5000 מטר בהחלקה מהירה במסלול קצר רשמה הישג דומה. המחליק המהיר דניס קוזין סיים במקום השביעי במרוץ ל-1000 מטר ובמקום השמיני במרוץ ל-1500 מטר, ועמיתו רומן קרץ' סיים במקום השמיני במרוץ ל-500 מטר. גולשי הסקי למרחקים אלכסיי פולטרנין וניקולאי צ'בוטקו סיימו במקום השמיני במקצה הזוגות.

באולימפיאדת פיונגצ'אנג (2018) זכתה גולשת הסקי בסגנון חופשי יוליה גלישיבה במדליית ארד במקצה המוגול.

באולימפיאדת מילאנו-קורטינה (2026) זכה מיכאיל שיידורוב במדליית זהב, המחליק האמנותי הקזחי הראשון אי פעם שזוכה במדליית זהב אולימפית והקזחי הראשון זוכה בזהב אולימפי באולימפיאדת החורף מזה 32 שנים.

## מדליות

### לפי אולימפיאדה

**באולימפיאדות הקיץ:**

width="20px"|

**באולימפיאדות החורף:**


Tour de France 2012, vino (14869545382) (cropped).jpg|רוכב האופניים אלכסנדר וינוקורוב, שזכה במדליית כסף באולימפיאדת סידני ובמדליית זהב באולימפיאדת לונדון
Zulfiya Chinshanlo 2009.jpg|מרימת המשקולות זולפייה צ'ינשנלו, שזכתה במדליית זהב באולימפיאדת לונדון


### לפי ענף

**בענפי הקיץ:**

width="20px"|

**בענפי החורף:**

## ראו גם
* ברית המועצות במשחקים האולימפיים
* קזחסטן במשחקים הפאראלימפיים
* קזחסטן במשחקים האולימפיים לנוער

## קישורים חיצוניים

* אתר הוועד האולימפי הלאומי של הרפובליקה של קזחסטן 

## הערות שוליים

קטגוריה:קזחסטן: ספורט
קטגוריה:מדינות במשחקים האולימפיים